DOI: 10.14457/tu.the.2018.1601
title: การออกแบบเครือข่ายความร่วมมือเพื่อการป้องกันและปราบปรามปัญหาอาชญากรรมทางไซเบอร์ของสถานีตำรวจภูธรเมืองนนทบุรี

description: ในการศึกษาค้นคว้าอิสระ เรื่อง การออกแบบเครือข่ายความร่วมมือในการป้องกันและปราบปรามปัญหาอาชญากรรมทางไซเบอร์ ของสถานีตำรวจภูธรเมืองนนทบุรี มีวัตถุประสงค์ ดังนี้ 1) เพื่อออกแบบเครือข่ายความร่วมมือเพื่อการป้องกันและปราบปรามปัญหาอาชญากรรมทางไซเบอร์ ของสถานีตำรวจภูธรเมืองนนทบุรี 2) เพื่อศึกษาและกำหนดบทบาทและอำนาจหน้าที่ของสมาชิกภายในเครือข่ายความร่วมมือเพื่อการป้องกันและปราบปรามปัญหาอาชญากรรมทางไซเบอร์ ของสถานีตำรวจภูธรเมืองนนทบุรี 3) เพื่อวิเคราะห์ปัจจัยที่จะทำให้เครือข่ายความร่วมมือเพื่อการป้องกันและปราบปรามปัญหาอาชญากรรมทางไซเบอร์ ของสถานีตำรวจภูธรเมืองนนทบุรี ที่นำเสนอประสบความสำเร็จ ประชากรที่ใช้ในการศึกษา จำแนกได้เป็น 4 ภาคส่วน ได้แก่ 1.ภาคราชการ 2.รัฐวิสาหกิจ 3.ภาคเอกชน และ 4.ภาคประชาชนในพื้นที่ โดยคัดเลือกจากวิสัยทัศน์ บทบาท อำนาจหน้าที่ที่รับผิดชอบหลักของภาคส่วนต่าง ๆ ที่มีส่วนเกี่ยวข้องในบริบทของอาชญากรรมทางไซเบอร์ ในการดำเนินการค้นคว้าอิสระในครั้งนี้ ผู้ศึกษาใช้วิธีการศึกษาในรูปแบบการวิจัยเชิงคุณภาพ (Qualitative research) เป็นแนวทางในการศึกษาวิจัย โดยผู้ศึกษาได้ทำการศึกษาค้นคว้าข้อมูลจากเอกสาร เว็บไซต์ การลงพื้นที่สัมภาษณ์ และงานวิจัยที่มีความเกี่ยวข้อง นำมาประยุกต์ให้สอดคล้องกับคำถามวิจัยและวัตถุประสงค์ผลการศึกษาพบว่า พบว่าปัญหาอาชญากรรมทางไซเบอร์เป็นปัญหาใหม่ในพื้นที่รับผิดชอบของสถานีตำรวจภูธรเมืองนนทบุรี เนื่องมาจากพื้นที่อำเภอเมืองนนทบุรีถือเป็นปริมณฑล ที่มีพื้นที่ติดต่อกับเขตกรุงเทพ อีกทั้งยังมีความเจริญทางด้านเศรษฐกิจและสังคม รองจากกรุงเทพ สิ่งเหล่านี้มาพร้อมกับปัญหาอาชญากรรมทางไซเบอร์ ที่อาจจะมีมิจฉาชีพแอบแฝงปะปนเข้ามาอยู่ในพื้นที่ของสถานีตำรวจภูธรเมืองนนทบุรี ซึ่งมาพร้อมกับความเปลี่ยนแปลงทางเทคโนโลยีสมัยใหม่อย่างรวดเร็วจนไม่สามารถกำหนดหน้าที่รับผิดชอบได้ทัน ซึ่งการรับมือที่ดำเนินการได้ คือ การรับแจ้งเหตุ เก็บบันทึกสถิติ และสอบสวนผู้เสียหายเบื้องต้นและทำสำนวนส่งคดีให้หน่วยงานอื่น ๆ ที่เกี่ยวข้อง ดำเนินการต่อไป โดยต้องยอมรับว่าการดำเนินการของทางสถานีตำรวจภูธรเมืองนนทบุรีไม่สามารถจัดการแก้ไขปัญหาอาชญากรรมทางไซเบอร์ได้ด้วยตนเอง ซึ่งแตกต่างกับอาชญากรรมทั่วไปที่ทางตัวสถานีตำรวจภูธรเมืองนนทบุรีมีเครื่องมือ มีเจ้าหน้าที่ที่มีทักษะความรู้ ความสามารถดำเนินการตั้งแต่ต้นจนจบกระบวนการได้ ซึ่งคดีที่มีสถิติมากที่สุดเป็นคดีประเภทการหลอกลวงให้โอนเงินผ่านการทำธุรกรรมทางออนไลน์ เป็นต้นด้วยเหตุนี้ ในสภาพปัญหาดังกล่าว ข้างต้น จึงเป็นเหตุให้ผู้ศึกษาสนใจที่จะนำเสนอรูปแบบเครือข่ายความร่วมมือเพื่อการป้องกันและปราบปรามปัญหาอาชญากรรมทางไซเบอร์ ของสถานีตำรวจภูธรเมืองนนทบุรี ให้มีประสิทธิภาพในการดำเนินงานมากยิ่งขึ้น โดยมีกระบวนการให้ได้มาซึ่งเครือข่ายในขั้นตอนต่าง ๆ โดยนำทุกภาคส่วนที่เกี่ยวข้องเข้ามาร่วมกันเป็นสมาชิกภายในเครือข่าย เพื่อกำหนดบทบาทในการดำเนินงานร่วมกัน จึงได้เป็นรูปแบบเครือข่ายความร่วมมือเพื่อการป้องกันและปราบปรามปัญหาอาชญากรรมทางไซเบอร์ ของสถานีตำรวจภูธรเมืองนนทบุรี ข้อเสนอแนะ รูปแบบเครือข่ายความร่วมมือที่นำเสนอ สามารถนำไปประยุกต์ใช้ให้เกิดประโยชน์ในท้องที่อื่น ๆ ได้ และสถานีตำรวจภูธรเมืองนนทบุรี จำเป็นอย่างยิ่งที่จะต้องเร่งสร้างความสัมพันธ์ไปพร้อมกับการมีส่วนร่วมกับทุกภาคส่วนที่เกี่ยวข้อง ต้องเปลี่ยนวิถีการดำเนินงานเป็นเชิงรุกมากขึ้น โดยไม่จำเป็นต้องรอนโยบายจากส่วนกลางส่งลงมา เนื่องจากสภาพปัญหาอาชญากรรมทางไซเบอร์นั้น มีการพัฒนาและซับซ้อนมากยิ่งขึ้น ดังนั้นการวางแผนการดำเนินงานของเจ้าหน้าที่ตำรวจจำเป็นต้องเท่าทันต่อเหตุการณ์ และมีความรู้ในการแก้ไขปัญหาโดยใช้ศักยภาพภายในเครือข่ายความร่วมมือดังกล่าว